Boasson-hjelper ble verdensmester
Sammen med Ed Clancy, Peter Kennaugh og Steven Burke ble Sky-profilen verdensmester i forfølgelsesritt for lag. Kvartetten satte også ny rekord med 3.53,295 minutter i finaleløpet mot to ganger tidligere mester Australia. Storbritannia hadde også den forrige verdensrekorden på 3.53,314, satt på vei mot OL-gull i Beijing for snart fire år siden. VM-tittelen hadde britene sist i 2008. New Zealand tok bronsemedaljen etter å ha utklasset Russland. Thomas var mannen som trakk opp Edvald Boasson Hagen til nordmannens første Tour de France-triumf på sjette etappe til Lisieux i fjor, der duoen fintet ut Matthew Goss og Thor Hushovd i motbakkespurten. Han var også med på vinnerlaget da britene tok OL-gull i 2008. Thomas satser alt på banesykling fram til OL i London i august og deltar ikke i ritt på landeveien første del av sesongen.
I fjor hjalp han Edvald Boasson Hagen (24) til etappeseier i Tour de France. Onsdag ble briten Geraint Thomas (25) verdensmester i banesykling.